Jurnaliștii spanioli sunt extrem de sceptici că Ianis Hagi va reuși să câștige un loc în primul unsprezece în a doua parte a sezonului.
Ianis Hagi a fost introdus abia în minutul 86 al meciului pierdut de Alaves în deplasare, la Osasuna (0-1). Antrenorul Luis Garcia și-a amintit de el abia în finalul partidei, iar intrarea sa pe teren n-a produs niciun efect, notează GSP.
În acest context, jurnaliștii de la Noticias de Alava au scris că sunt slabe șanse ca Ianis Hagi să prindă un loc în primul unsprezece în a doua parte a sezonului.
"L-a înlocuit pe Rioja în ultima parte a meciului și abia a putut să-și arate abilitățile. Având în vedere ceea ce am văzut, îi va fi foarte greu să-și mai câștige un loc în primul unsprezece în a doua parte a sezonului", notează Noticias de Alava, citată de GSP.
Potrivit sursei citate, Ianis Hagi a avut la Alaves 17 apariții, un assist în LaLiga și 4 meciuri în Cupa Spaniei, unde a marcat două goluri într-un meci câștigat de alb-albaștri cu 10-0, în fața lui Deportivo Murcia.
Iar din cele 17 apariții în LaLiga, internaționalul român a fost titular doar de 6 ori, în restul meciurilor intrând pe teren din postura de rezervă.